रोहित वेमुला हत्याकांड की असलियत पर पर्दा डालने या उसकी ओर से ध्यान बंटाने के लिए जिस तरह मानव संसाधन विकास मंत्री से लेकर प्रधानमंत्री तक ने अवांछित प्रयास किये, हम उसकी कठोर शब्दों में निंदा करते हैं. मानव संसाधन विकास मंत्री ने बाकायदा प्रेस-कांफ्रेंस कर रोहित और उसके साथियों के निष्कासन से जुड़े तथ्यों को तोड़ने-मरोड़ने और प्रेस को बरगलाने की कोशिश की. आज उनके सारे झूठ सार्वजनिक संज्ञान में हैं. दूसरी ओर, प्रधानमंत्री ने भावुकतापूर्ण वक्तव्यों की आड़ में ‘भारत माता के एक लाल’ के खोने के पीछे की उस दुर्भाग्यपूर्ण पृष्ठभूमि को दबाने का प्रयास किया जिसमें अखिल भारतीय विद्यार्थी परिषद् से लेकर बंडारू दत्तात्रेय और स्मृति ईरानी जैसे मंत्रियों, मानव संसाधन विकास मंत्रालय के अधिकारियों और हैदराबाद विश्वविद्यालय के कुलपति तक की भागीदारी रही है.